贈葉生
作者：李處權
朝代：宋

paragraphs: 带如當風衣出水，曹吳丹青古莫比。
一時更有劉與楊，妙手斲泥端及此。
葉生心匠何瓌奇，異代同聲人所推。
頗甘蔬飯絕肉想，神物自應來護持。
花鬘珠冠寶月相，補陀寶山移海上。
淨缾楊柳翠鸚鵡，突兀驚人煥尋丈。
十六尊者初不同，儼然肖貌清而雄。
或伏猛虎制毒龍，或飛錫杖凌虚空。
偉哉功刮造化窟，凛發天風肅毛骨。
來觀堵立萬口傳，坐看聲名從此出。